केजरीवाल उत्तर-पश्चिम दिल्ली लोकसभा क्षेत्र के सुल्तानपुरी इलाक़े में आप उम्मीदवार राखी बिड़लान के समर्थन में एक रोडशो कर रहे थे.केजरीवाल को थप्पड़ मारने वाला व्यक्ति अपने हाथ में एक माला लिए हुए था. उसने एक जीप पर सवार केजरीवाल को पहले माला पहनाई फिर उसके बाद उन्हें थप्पड़ मार दिया.हमले के बाद अरविंद केजरीवाल ने ट्विटर पर लिखा, ''मैं सोच रहा हूं कि मेरे ऊपर लगातार हमले क्यों हो रहे हैं? इन हमलों का मास्टरमाइंड कौन है? वो क्या चाहते हैं? इससे उन्हें क्या हासिल होगा?''उन्होंने लिखा, ''क्या हिंसा ही देश की समस्याओं का समाधान हैं? वो मुझे जगह और समय बताएं, मैं वहां पहुंच जाऊंगा, वो मुझे जितना चाहें उतना पीट लें.''इस घटना के बाद आप के समर्थकों ने उस व्यक्ति को पकड़ लिया. टीवी चैनलों पर दिखाई जा रही फ़ुटेज में आम आदमी पार्टी समर्थक हमलावर को पीटते हुए दिखे. बाद में पुलिस हमलावर को बचाकर ले गई.हालांकि मंगलवार के हमले के बाद भाजपा नेता विजय गोयल ने कहा कि आप नेताओं का विरोध इसलिए हो रहा है कि वो कहते कुछ हैं और करते कुछ हैं. इससे बहुत से लोग नाराज़ हैं.उन्होंने कहा कि हो सकता है कि इस तरह के हमलों के पीछे आम आदमी पार्टी के ही किसी कार्यकर्ता का हाथ हो, जो सोच रहा हो कि केजरीवाल ने उसे इतने दिन तक बेवकूफ़ क्यों बनाया.वहीं कांग्रेस नेता और केंद्रीय मंत्री कपिल सिब्बल ने कहा कि लोकतंत्र में इस तरह के हमलों के लिए जगह नहीं है.आम आदमी पार्टी नेता अरविंद केजरीवाल पर इसके पहले हिसार, वाराणसी, दिल्ली और गुजरात में भी 'हमले' और स्याही फेंकने की घटना हो चुकी है.वाराणसी में भाजपा के प्रधानमंत्री पद के उम्मीदवार नरेंद्र मोदी के ख़िलाफ़ चुनाव लड़ने की घोषणा के बाद वाराणसी पहुंचे अरविंद केजरीवाल पर अंडे फेंके गए थे. वहां के बेनिया बाग़ में आयोजित जनसभा में केजरीवाल पर स्याही फेंकी गई थी.इसके पहले चार अप्रैल को भी दक्षिण दिल्ली के दक्षिणपुरी में केजरीवाल के रोडशो के दौरान एक अज्ञात व्यक्ति ने उन पर हमला किया था. इस हमले के लिए केजरीवाल ने भारतीय जनता पार्टी को जिम्मेदार ठहराया था.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)